เอกสารแนบ 3 รายงานคณะกรรมการตรวจสอบ

คณะกรรมการบริษัทหลักทรัพย์ ยูไนเต็ด จำกัด (มหาชน) ได้แต่งตั้งคณะกรรมการตรวจสอบ จำนวน

4 ท่าน ประกอบด้วย นายโชคชัย ตั้งพูลสินธนา ดร. วรพล โสคติยานุรักษ์ นายวิกิต ขจรณรงค์วณิช
และนายศิรวัตร หวั่งหลี โดยมีนายโชคชัย ตั้งพูลสินธนา
ดำรงตำแหน่งประธานคณะกรรมการตรวจสอบ
กรรมการตรวจสอบทุกท่านมีคุณสมบัติครบถ้วนตามที่สำนักงานคณะกรรมการ ก.ล.ต. กำหนด
โดยมีผู้อำนวยการอาวุโสฝ่ายกำกับดูแลและตรวจสอบการปฏิบัติงานภายใน ทำหน้าที่เป็นเลขานุการ

ในปี 2552 คณะกรรมการตรวจสอบได้มีการประชุมรวมทั้งสิ้น 12 ครั้ง โดยนายโชคชัย
ตั้งพูลสินธนา และนายศิรวัตร หวั่งหลี ได้เข้าร่วมประชุมครบทั้ง 12 ครั้ง นายวิกิต ขจรณรงค์วณิช
และ ดร. วรพล โสคติยานุรักษ์ ได้เข้าร่วมประชุมจำนวน 11 ครั้ง และ 10 ครั้งตามลำดับ ทั้งนี้
คณะกรรมการตรวจสอบได้ปฏิบัติหน้าที่เป็นไปตามกฎบัตรของคณะกรรมการตรวจสอบกำหนดไว้
ซึ่งสรุปเป็นประเด็นสำคัญ ๆ ได้ดังนี้

1. การสอบทานงบการเงินของปี 2552 ร่วมกับผู้บริหารและผู้สอบบัญชีรับอนุญาต พบว่า
รายงานทางการเงินของบริษัทฯ และบริษัทย่อย
ได้จัดทำอย่างถูกต้องเป็นไปตามมาตรฐานการบัญชีที่ยอมรับทั่วไป
ไม่พบการแก้ไขข้อมูลส่วนที่เป็นสาระสำคัญที่มีผลกระทบต่องบการเงิน
กระบวนการจัดทำและการเปิดเผยข้อมูลในรายงานทางการเงินเป็นไปอย่างถูกต้องครบถ้วน
และทันเวลาที่กำหนด

2. การสอบทานประสิทธิภาพของระบบการควบคุมภายใน และระบบการบริหารความเสี่ยง
จากรายงานการตรวจสอบของผู้ตรวจสอบภายในของบริษัทในปี 2552 พบว่า
บริษัทได้มีการแก้ไขปรับปรุงระบบการควบคุมภายใน
และการบริหารความเสี่ยงที่ให้เหมาะสมต่อสภาวการณ์ที่เปลี่ยนแปลงไป และมีความรัดกุมเพิ่มมากขึ้น

3. การสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท ในปี 2552 พบว่า
บริษัทมีการควบคุมดูแลการปฏิบัติงานให้เป็นไปตามกฎหมายที่เกี่ยวข้อง อย่างไรก็ดี
ผลการตรวจสอบโดยสำนักงาน ก.ล.ต. ในปี 2552 พบว่า
บริษัทมีการปฏิบัติฝ่าฝืนกฎหมายว่าด้วยหลักทรัพย์และตลาดหลักทรัพย์
และหลังจากเกิดกรณีดังกล่าวบริษัทได้มีการปรับปรุงแก้ไขระบบและวิธีการปฏิบัติงานให้รัดกุมเพียงพอและมีประสิทธิภาพเพิ่มขึ้น
เพื่อเป็นการป้องกันมิให้มีกรณี

ดังกล่าวเกิดขึ้นอีก

4. คณะกรรมการตรวจสอบได้พิจารณาคัดเลือก
และเสนอแต่งตั้งผู้สอบบัญชีรับอนุญาตที่มีคุณสมบัติเหมาะสม เป็นผู้สอบบัญชีของบริษัท
รวมทั้งพิจารณากำหนดค่าตอบแทนของผู้สอบบัญชีรับอนุญาตด้วย
นอกจากนี้คณะกรรมการตรวจสอบได้ประชุมกับผู้สอบบัญชีรับอนุญาตของบริษัท
โดยไม่มีฝ่ายบริหารหรือพนักงานของบริษัทเข้าร่วมด้วยปีละ 2 ครั้ง
ซึ่งเป็นไปตามหลักเกณฑ์ที่ตลาดหลักทรัพย์ฯ กำหนด

5. การสอบทานการทำรายการกับบุคคลที่เกี่ยวโยงกัน
ที่อาจเกิดความขัดแย้งทางผลประโยชน์ระหว่างผู้มีส่วนได้เสียกับบริษัท พบว่า
การทำรายการกับบุคคลที่เกี่ยวโยงกันเป็นไปตามธุรกิจการค้าปกติทั่วไป อย่างไรก็ดี
ในบางครั้งการซื้อลดตั๋วเงินกับบริษัทที่เกี่ยวข้องกับผู้ถือรายหุ้นใหญ่
และบริษัทตั้งใจจะขายตั๋วเงินดังกล่าวออกไป แต่บริษัทไม่สามารถขายได้ตามปกติ

6. จากการสอบทานและติดตามผลการดำเนินงานของบริษัทหลักทรัพย์จัดการกองทุน ยูไนเต็ด จำกัด

ซึ่งเป็นบริษัทย่อยที่ได้รับอนุญาตให้ประกอบธุรกิจหลักทรัพย์ประเภทการจัดการกองทุนส่วนบุคคล
และการเป็นที่ปรึกษาการลงทุน พบว่า ปริมาณธุรกิจของบริษัทย่อยดังกล่าวยังมีค่อนข้างน้อย
และกองทุนส่วนบุคคลที่อยู่ภายใต้การจัดการมีขนาดเล็ก
ไม่เป็นไปตามเป้าหมายที่ได้เคยแจ้งไว้ต่อคณะกรรมการบริษัทก่อนการจัดตั้งบริษัทย่อยนี้ขึ้นส่งผลให้บริษัทย่อยมีรายได้ไม่คุ้มกับค่าใช้จ่าย
ซึ่งบริษัทได้พิจารณาตั้งค่าเผื่อการด้อยค่าสำหรับเงินลงทุนในบริษัทย่อยดังกล่าวเต็มจำนวนผลขาดทุนที่เกิดขึ้นแล้ว

ทั้งนี้ คณะกรรมการตรวจสอบเห็นว่า ในปี 2552 บริษัทได้มีการปรับปรุงระบบงานในหลาย ๆ ด้าน
เพื่อให้บริษัทมีระบบการกำกับดูแลที่ดี และมีระบบการควบคุมการปฏิบัติงานที่มีประสิทธิภาพมากยิ่งขึ้น
นอกจากนี้ คณะกรรมการตรวจสอบได้เสนอแนะให้บริษัทมีการพัฒนานโยบาย
และแผนงานการบริหารความเสี่ยงในภาพรวมอย่างเป็นระบบให้ครอบคลุมกับการดำเนินธุรกิจของบริษัทในทุก
ๆ ด้าน เพื่อเป็นการป้องกันความเสี่ยง และลดความเสียหายที่อาจเกิดขึ้นในอนาคต

  (นายโชคชัย ตั้งพูลสินธนา)

ประธานคณะกรรมการตรวจสอบ

บริษัทหลักทรัพย์ ยูไนเต็ด จำกัด (มหาชน)